b'\n_START_ARTICLE_\nCortesova vrnitev (opera)\n_START_PARAGRAPH_\nCortesova vrnitev je opera v treh dejanjih (sedmih slikah) Pavla \xc5\xa0ivica. Libreto je napisal skladatelj sam po istoimenski radijski igri Andreja Hienga. Skladatelj je tehtnimi dramatur\xc5\xa1kimi prijemi preuredil nekatere prizore Hiengove igre. Delo velja za \xc5\xa0ivi\xc4\x8dev operni prvenec. Z glasbenim gledali\xc5\xa1\xc4\x8dem se je poprej sre\xc4\x8dal \xc5\xbee leta 1931 z opereto Oj, ta pre\xc5\xa1mentana ljubezen, nato pa je sledilo \xc5\xa1tiridesetletno zati\xc5\xa1je (pisanje opere je skladatelj kon\xc4\x8dal septembra leta 1971)._NEWLINE_Hiengova igra je bila prvi\xc4\x8d predvajana 31. oktobra 1967 s Poldetom Bibi\xc4\x8dem, s Stanetom Severjem in z Borisom Kraljem v glavnih vlogah. Igra je do\xc5\xbeivela velik uspeh, prevedena je bila v ve\xc4\x8d tujih jezikov in predvajana na tujih radijskih postajah. \xc5\xa0ivic je od Hienga dobil dovoljenje za predelavo v operni libreto._NEWLINE_Krstna predstava opere je bila 20. marca 1974 v ljubljanski Operi. Dirigent predstave je bil Ciril Cvetko, re\xc5\xbeiser Hinko Leskov\xc5\xa1ek, v glavnih vlogah pa so nastopili Samo Smerkolj, Danilo Merlak, Karel Jeri\xc4\x8d in Zlata Ognjanovi\xc4\x87. Ob\xc4\x8dinstvo je opero sprejelo z dolgim aplavzom._NEWLINE_Istega leta je skladatelj za opero prejel \xc5\xbdupan\xc4\x8di\xc4\x8devo nagrado, leta 1975 pa za ves svoj dotedanji opus, vklju\xc4\x8dno z Cortesovo vrnitvijo \xc5\xa1e Pre\xc5\xa1ernovo nagrado._NEWLINE_Nazadnje so opero uprizorili v istem gledali\xc5\xa1\xc4\x8du v sezoni 1995/1996 (premiera 9. maja 1996) pod dirigentskih vodstvom Antona Nanuta.\n_START_SECTION_\nVsebina\n_START_PARAGRAPH_\nZgodba se dogaja v \xc4\x8dasu \xc5\xa1panskih osvajanj Mehike.\n_START_SECTION_\nPrva slika\n_START_PARAGRAPH_\nVe\xc4\x8der. Trideset dni \xc5\xbee hodi don Francisco z indijanskim slu\xc5\xbeabnikom Chinchem v pristani\xc5\xa1\xc4\x8de \xc4\x8dakat generala Cortesa. Francisco je bil \xc5\xbee v \xc5\xa0paniji, kjer mu za desetletno bojevanje in podjarmljanje indijanske Mehike niso priznali nikakr\xc5\xa1nih ugodnosti. Veruje, da ga bo Cortes pri zahtevah, ko se vrne, podprl. \xc5\xbdeli si, da bi od njega dobil tudi moralno opravi\xc4\x8dilo za vse strahote, ki so jih \xc5\xa0panci zagre\xc5\xa1ili nad indijanci. Francisca pretekla grozodejstva nenehno preganjajo.\n_START_SECTION_\nDruga slika\n_START_PARAGRAPH_\nVizija. Sam Francisco je, da bi imel mirnej\xc5\xa1o vest, pred leti izpred ko\xc4\x8de, ki so jo po\xc5\xbegali \xc5\xa0panci in ubili stanovalce, re\xc5\xa1il osirotelega indijanskega de\xc4\x8dka Chincha.\n_START_SECTION_\nTretja, \xc4\x8detrta in peta slika\n_START_PARAGRAPH_\nVsi navzo\xc4\x8di \xc4\x8dutijo moro, ki preganja Francisca. \xc5\xbdena, ki se ji je mo\xc5\xbe povsem odtujil, Chicho, ki ga je gospodar re\xc5\xa1il gotove smrti, Antonio, ki pozna njegovo zaslepljenost s Cortesom, ljudje v gostilni, ki vedo, da osvajalcem Mehike dejanja niso prinesla bogastva. Vsi hkrati pri\xc4\x8dakujejo Franciscovo strahotno razo\xc4\x8daranje, ko bo spoznal, da se je svet spremenil.\n_START_SECTION_\nDrugo dejanje\n_START_PARAGRAPH_\nSpalnica. \xc5\xbdena roti mo\xc5\xbea, naj se v\xc5\xbeivi v realnost, naj se posveti delu, dru\xc5\xbeini, ljubezni, ker Corteza ne bo. V tem upravnik naznani prihod Cortesove ladje Santa Agata. General se je takoj podal v bli\xc5\xbenji samostan. Kljub svarilu vseh, naj tja ne hodi, uka\xc5\xbee pripeljati konja. Francisco odjezdi h generalu, \xc5\xbeena, pestunja in Chincho pa odhitijo za njim, ker slutijo, da ga ne smejo pustiti samega.\n_START_SECTION_\nTretje dejanje\n_START_PARAGRAPH_\nSre\xc4\x8danje Cortesa in Francisca je za slednjega usodno. Iz generalovih ust prihajajo sami udarci. Cortes pove, da ni ve\xc4\x8d isti, da nima vpliva, da zdaj vladajo drugi, da je njegov \xc4\x8das minil. Prizna mu tudi, da svojih preteklih obljub o Mehiki kot sre\xc4\x8dni, kr\xc5\xa1\xc4\x8danski in bogati de\xc5\xbeeli ne bo mogel izpolniti. Francisco se zgrudi. Samomora ga re\xc5\xa1ijo vzkliki njegovih najbli\xc5\xbejih, ki ga pozivajo iz tema\xc4\x8dnega samostana v svetli dan, v novo \xc5\xbeivljenje._NEWLINE_Francisco Chinchu, ki ga vpra\xc5\xa1ujo\xc4\x8de gleda, pove, da generala sploh ni, da je ostal v Tenochtitlanu, da bo pri\xc5\xa1el kdaj drugi\xc4\x8d ..._NEWLINE_Chincho pa ve, da bo Francisco razo\xc4\x8daranje nosil s seboj do smrti.'